Ufahamu
Language: Swahili | Genre: Exam

ASIYESIKIA LA MKUU HUVUNJIKA GUU

Maana ya methali hii ni kuwa mwenye kukataa anapoonywa huishia kujipoza mwenyewe. Mtu anapoelekezwa vyema na wakuu si vizuri kujifanya jeuri. Methali kisawe ni kuwa asiyeonywa huona kwa macho yake.

Katika kitongoji cha maporomoko, paliishi ghulamu mmoja kwa jina Kamau, ghulamu huyu alikuwa kijana mtanashati, wa miraba minne na mwenye misuli tinginya. Licha ya hayo Kamau hakufanikiwa kupata jiko lakini aliendelea na kumuomba Rabuka ili amkidhie mahitaji yake kwani alielewa fika maana ya methali iliyoradidiwa na walimu mara mzo kuwa mwomba Mungu si mtovu.

Haukupita muda mrefu kabla ya Kamau kupata jiko. Mkewe alikuwa mrembo kupindukia. Ulimbwende wake kiooni ulimpa tabasamu kuyeyusha barafu moyoni mwa msununu yeyote yule. Inna Maulama wa Lisani hawakupiga fununu bin tetesi walipoketi ukumbini sako kwa bako na kulonga kuwa uso mzuri hauhitaji urembo.

Mkewe Kamau alifanikiwa kukopoa mwana ambaye kwa kweli alikuwamtanashati na pia mweupe pepepe laula theruji. Mtoto huyu walimpa jina Tomaso. Tomaso alitunzwa kama mboni ya jicho hawakutaka mtoto wao kukosa lolote walimlea katika tunu na tamasha.

Tomasa alivyozidi kukua ndivyo maisha yalivyozidi kunyooka na kuwa safi. Alijiona malaika, akawa mtundu ja mkia wa mbuzi. Hakusikia la mwadhini wala ya mteka maji msikitini. Mtoto wa watu alianza kupotea inna wahenga na wahenguzi hawakutuvisha miwani ya mbao walipolonga asiyesikia la mkuu huvunjika guu.

Tomaso akaingilia wizi, akawa mwizi hodari shuleni, wanagenzi wenzake walimjua kwa kuwa mkatili. Kalamu, penseli na kadhalika vyote alibadilisha kama nguo. Hakumuogopa mtu yeyote kwani aliona kama dunia ni yake. Tomaso alikuwa akichezea tope. Chambilecho mchezea tope humrukia.

Tomaso aliendelea vivi hivi mpaka akawa mwizi hata huko kijijini. Kwanza alianza kumuiba kuku wa jirani kisha akamla. Wavyele wake walijaribu kumuonya lakini ng'o hakusikia la muadhini wala ya mteka maji msikitini. Waama, wahenga wakongamawe hawakuambulia dole gutu walipoamba kuwa asiyesikia la wakuu husafiria kwa mtumbwi wa udongo wa mfinyanzi.

Wavyele wake walijaribu juu chini kumkunja samaki angali mbichi lakini walishindwa. Majirani walijaribu kumuonya lakini wapi kweli alikuwa mkaidi, inna mtoto mkaidi hafaidi hadi siku ya idi.

Kaski wahedi Tomaso alikuwa akizururazurura huku na huko kama mbwa kiko atafutaye makombo. Ghafla bin vuu; akamuona kondoo. Bila kupoteza wakati kwani wasaa ni mbango si mjango, Tomaso alimnasa na kumwekelea mabegani na kwanza safari kurudi nyumbani.

Muda si ayami, Tomasi alizingirwa na wanakijiji waliokuwa na hasira za mkizi. kumbe walikuwa wamemtega naye akaingia mtegoni. Walimpa kichapo cha mbwa. Tomaso alijaribu kulia kwi kwi kwi lakini hakuna aliyemsikiliza chambilecho dua ya kuku haimpati mwewe.

Wavyele wake walipofika walimkuta akiwa katika hali mahututi. Si hayati si mamati. Masikitiko na majonzi yalishirikiana kumzingira maskini Tomaso. Inaa wahenga na wahenguzi hawakutuvisha joho linalotupwaya pwaya kula mipwayo ya kugwa walipoamba kuwa, Asiyesikia la mkuu huvunjika guu.